ምክር ቤቱ በ2006 በጀት አመት የተለያዩ 50 አዋጆች አፅድቋል-አፈ-ጉባኤ አባዱላ
 – ህዝብ ተወካዮች ምክር ቤት የእድገትና ትራንስፎርሜሽን እቅዱን ሂደት ለማፋጣን የሚያስችሉ የተለያዩ 50 አዋጆች ማፅደቁን የምክር ቤቱ አፈ-ጉባኤ ገለጹ።ፓርላማው የ2006 ባጀት አመት ስራውን በማጠናቀቅ ለዕረፍት ተዘግቷል።የምክር ቤቱ አፈ-ጉባኤ አባዱላ ገመዳ ለጋዜጠኞች በሰጡት መግለጫ ፓርላማው በአመቱ የሴክተር መስርያ ቤቶች የስራ አፈፃጸም በመከታተል፣ድጋፍ በማድረግና የየዕድገትና ትራንስፎርሜሽን ዕቅዱን ሂደት ተግራዊነት በመከታተል የተሻለ ስራ ማከናወኑን ገልጸዋል።በአንድ አመት ቆይታው ለዕድገትና ትራንስፎርሜሽን እቅዱ መሳካት ድጋፍ የሚያደርጉ በማህበራዊ፣በኢኮኖሚ፣በፖለቲካ ልዩ ልዩ 50 አዋጆች ማፅደቁንም ተናግረዋል።ከጸደቁት አዋጆች መካከል ሁለቱ በፓርላማው ሃሳብ አመንጪነት የተዘጋጁ እንደነበሩም ጠቅሰዋል።ምክር ቤቱ የተለያዩ ሴክተር ተቋማት በየሩብ አመቱ ከሚያቀርቡት ሪፖርት በመነሳት በመስክ ምልከታና በልዩ ልዩ መንገዶች የሚያደርገው  ቁጥጥር እያደገ መምጣቱን ገልፀዋል።ምክር ቤቱ የምርጫ ቦርድን፣ የሰብዓዊ መብትና የእንባ ጠባቂ ተቋምን ጨምሮ 23 የሚደርሱ የሴክተር መስሪያ ቤቶችን አፈፃጸም ገምግሟል።ከተቋማት የሚቀርቡ ዕቅዶችን በተፈለገው ጊዜና ህዝብን በሚጠቅም መልኩ እንዲተገበሩ በመከታተል፣በበጀት አጠቃቀም፣ ክትትልና ድጋፍ በማድረግና የማስተካከያ እርምጃዎች እንዲወስዱ በዋና ኦዲተርና በምክር ቤቱ ጠንካራ የክትትል ስራዎች ተከናውነዋል።የምክር ቤቱ አባላት በእረፍት ጊዚያቸው ከመረጣቸው ህዝብ ጋር ውይይቶችን እንደሚያደርጉ የተናገሩት አፈ ጉባኤው በመንግስት አገልግሎት አሰጣጥ ላይ የሚታዩ ችግሮችን በዝርዝር በመለየት የሚመለከተው አካል መፍትሄ እንዲሰጣቸው የማድረግ ስራ እንዲሰሩም ገለጻ ተደርጎላቸዋል።አፈ-ጉባኤው እንደጠቀሱት ምክር ቤቱ 28 ከተለያዩ አገራትና አለም አቀፍ ተቋማት ጋር ሁለትዮሽ የወዳጅነት ቡድኖችን በመመስረት የፓርላማ ዲፕሎማሲ ስራዎችን አከናውኗል።አፈ ጉባኤ አባዱላ እንደተናገሩት ምክር ቤቱ የአባይ ተፋሰስ አገራት የናይል የትብብር ማዕቀፍ ስምምነቱን የህጋቸው አካል አድርገው እንዲያፀድቁትና ያልፈረሙ አገራትም እንዲፈርሙ የተጠናከረ የዲፕሎማሲ ስራ በማከናወን ላይ ይገኛል። (ኢዜአ)